параграф 6.
 (68)
 Също така през 2018 г. Комисията получи доказателства от митническите органи на Словения, от които е видно, че разглежданият продукт е бил внасян в Съюза от друг производител износител (с по-ниско мито), различен от този, който действително го е произвел (с по-високо мито). Освен това при своя анализ в рамките на преглед по отношение на нов износител Комисията също така събра доказателства за подобно пренасочване на продажбите, при което въз основа на етикетирането на опаковките разглежданият продукт е бил внасян в Съюза от друг производител износител (с по-ниско мито), различен от този, който действително го е произвел (с по-високо мито). Това потвърждава констатациите от разследването.
 (69)
 С оглед на горепосочените съображения Комисията установи, че се е извършвало широкомащабно пренасочване на продажбите на продукта, предмет на разследването.
 2.5. Липса на достатъчно основание или икономическа обосновка, различна от налагането на антидъмпинговото мито
 (70)
 При разследването не се установи достатъчно основание или икономическа обосновка за пренасочване на продажбите, различна от избягване на остатъчното или по-високото мито, което е в сила за съдовете и приборите за сервиране или за кухня с произход от КНР.
 2.6. Доказателства за наличието на дъмпинг
 (71)
 В съответствие с член 13, параграф 1 от основния регламент Комисията проучи дали има доказателства за наличие на дъмпинг по отношение на нормалната стойност, която е установена по-рано за сходния продукт.
 (72)
 В първоначалния регламент и в последния преглед с оглед изтичане на срока на действие на мерките беше установено наличието на дъмпинг. Комисията реши да използва данните от последния преглед с оглед изтичане на срока на действие на мерките за установяване на нормалната стойност.
 (73)
 В съответствие с член 2, параграфи 11 и 12 от основния регламент средната нормална стойност, установена в регламента за преглед с оглед изтичане на срока на действие на мерките, беше сравнена със среднопретеглените експортни цени през разглеждания период на 30-те производители, за които е установено, че заобикалят мерките, както е видно от базата данни по член 14, параграф 6.
 (74)
 Тъй като тези експортни цени са били под нормалната стойност, беше потвърдено наличието на дъмпинг.
 2.7. Намаляване на коригиращия ефект на антидъмпинговото мито
 (75)
 На последно място, в съответствие с член 13, параграф 1 от основния регламент Комисията проучи дали внесените продукти от 30-те производители износители, за които е установено, че заобикалят мерките, са намалили коригиращия ефект на действащите мерки по отношение на количествата и цените.
 (76)
 В съображение 205 от посочения в съображение 4 регламент за последния преглед с оглед изтичане на срока на действие на мерките Комисията установи, че потреблението на Съюза е възлизало на 634 255 тона през разследвания период в рамките на прегледа с оглед изтичане на срока на действие на мерките (от 1 април 2017 г. до 31 март 2018 г.), което е най-актуалната информация за потреблението в Съюза на разположение на Комисията и което е полезен показател за потреблението в Съюза през 2018 година. На базата на тази информация пазарният дял на вноса на участвалите в действия във връзка със заобикаляне на мерките 30 производители износители, възлизащ на